El Consell Assessor per al Desenvolupament Sostenible de Catalunya (CADS) ha emès un posicionament sobre com gestionar la nova realitat que es presenta després de la COVID-19 en clau de sostenibilitat.
Per al CADS, la sortida d'aquesta crisi passa per aturar els processos de degradació de la natura; afavorir una economia que estigui al servei de les persones i que respecti els límits del planeta; finançar millor els sistemes públics de salut i d'assistència social, especialment a la gent gran; i invertir decididament en recerca.
El CADS afirma que ens trobem " en un dels moments més transcendents de la història recent".
A més de la pèrdua de milers de vides humanes, alerta que la pandèmia tindrà impactes molt rellevants —i negatius— en els àmbits social i econòmic, sobretot per a la població més vulnerable.
"Caldrà serenor, rigor i perspectiva per poder gestionar la nova realitat", afirmen els membres d'aquest consell assessor.
Per això conviden a "reflexionar en clau de sostenibilitat" sobre les múltiples derivades d'aquesta crisi, i a fer-ho amb una visió catalana i europea, però, sobretot, global.
El posicionament del CADS recull l'avís del Fòrum Econòmic Mundial que "els sistemes de salut d'arreu del món encara no estan preparats per a brots importants de malalties infeccioses emergents" i que actualment "cap país està totalment preparat per afrontar una epidèmia o una pandèmia".
Alhora, recorden que el risc d'una pandèmia causada per un agent infecciós "ja s'havia previst" i "amb tota probabilitat no serà l'última", segons la Junta de Vigilància Mundial de la Preparació, un organisme creat per l'OMS i el Banc Mundial.
La COVID-19 "ens interpel·la com a societat", afirma el CADS.
En primer lloc, perquè "ha posat en evidència la nostra fragilitat i la necessitat de treballar en la resiliència del sistema".
En segon lloc, "perquè ens mostra com, fins i tot amb les evidències aportades pels informes científics, en termes generals tendim a no modificar les nostres pautes de comportament fins que no patim l'amenaça directa i immediata sobre les nostres vides".
Per tal d'evitar possibles noves pandèmies "caldran actuacions per reduir la destrucció i la sobreexplotació dels ecosistemes naturals a escala global", en un món amb un ràpid creixement demogràfic, un increment de la població que viu en ciutats i amb un consum creixent de recursos.
A nivell econòmic, el CADS apunta que la recuperació d'aquesta situació ha de passar per "l'aplicació de criteris de sostenibilitat en el model de producció i consum, garantint una economia circular, neutra en carboni, que contribueixi a assolir els acords de París sobre canvi climàtic i a revertir el procés accelerat de pèrdua de biodiversitat".
El CADS també defensa que és necessari garantir "una economia que promogui el treball digne, sigui inclusiva i que, per tant, no deixi ningú enrere", tenint ben present que la població vulnerable socialment és la que més pateix les conseqüències d'episodis convulsos com el que estem vivint i que "cal trobar solucions estructurals a problemes com la manca d'accés a l'habitatge, l'economia submergida, el creixement de la taxa d'atur i la temporalitat en la contractació".
"Col·lectivament, no podem desaprofitar aquesta situació tan difícil per aprendre del que ha passat, actuar sobre les causes de la pandèmia i preparar-nos per ser més resilients de cara a futures possibles pandèmies i als reptes causats per l'emergència climàtica", afirma el posicionament emès.
"La disminució forçada de l'activitat econòmica que hem fet a escala mundial durant les darreres setmanes demostra que fer un canvi disruptiu del model de producció i consum imperants és possible", apunta el comunicat.
Tot i la irrupció de la COVID-19, el CADS defensa que els 17 Objectius de Desenvolupament Sostenible (ODS) continuen plenament vigents i "no els podem posar en quarantena" ja que són "una brúixola per orientar-nos a l'hora de superar l'actual crisi, millorar la nostra resiliència com a societat i beneficiar el planeta".
El Consell Assessor per al Desenvolupament Sostenible emet un posicionament sobre com gestionar la nova realitat que es presenta després de la pandèmia